युवक झोरामेसँ कागज बाहर करैत छथि आ ओकरा पढ़ैत छथि । सौंसे गामक लोक एकरार सुनि-सुनि छिआ-छिआ करए लागल ।
 युवक मुखिआक झोरा हुनका पकड़ा देलक ।
 एहिमे राखल कागजकेँ पढ़ि लिऔक । अपने सभटा बात बूझि जेबैक ।
 ओकील युवककेँ इसारा करैत छथि । हमर घरक ताला तोड़ि देल जाइत अछि । झोरा आ ओहिमे राखल कागज ओकील अपन कब्जामे लैत छथि । हम अपन घर दिस बढ़ैत छी । मुखिआ तामसे आगि भेल अछि ।
 हम ओकीलक बात सुनि कए बहुत प्रसन्न भेलहुँ । केओ तँ हमरा दिस बाजल। मुखिआ असगर पड़ि गेल। केओ ओकरा दिस बजबाक हेतु तैयार नहि भेल । हालति खराप होइत देखि चुपचाप ओतएसँ खसकि गेल । हम ओकीलक संगे अपन घरमे प्रवेश करैत छी।
 "हम अखन असगर पड़ि गेल छी । जकरा जे मोनमे होअए से बाजि लिअ । मुदा अंतिम विजय सत्येक होएत। सत्यमेव जयते। हम कोनो मामुली नहि छी । एहन-एहन सरिअल ओकिलकेँ के पुछैत अछि । काल्हि भोरे सभटा हिसाब चुकता भए जेतैक । जँ अपन नीक चाहैत छह बूढ़ा तँ हमर दस लाखटका काल्हि दसबजे धरि हमरा पठा दएह । " मुखिआ ओहिठामसँ मोछ फरकबैत चलि गेल । 